khistorydata/jeongjo-sjw-relations huggingface dataset:
정조 5년
副校理黃昇源上疏曰。伏以臣歸自北路。縮伏私次。追訟舊愆。念絶當世。迺者玉署之命。忽下於千萬夢想之外。臣誠驚惶隕越。不知所措。臣行已無狀。向來橫罹之阨。實是難洗之累。墨池已院。罟擭是臨。䵝味難明。人鬼莫分。唯我聖上以父母之仁。回日月之照。特軫辨理之方。遂下置對之命。及其査事之究竟。前後昭釋之德音鄭重。至使滓穢之賤。收身於淤泥之中。躋身於袵席之上。臣之一身飮啄呼吸。皆我聖明之賜。臣雖隕首結草。何以仰酬盛德也哉。噫。彼無賴亂法之類。暗地狙詐。奸僞畢露。旣伏常憲。則臣不敢復事張皇。仰瀆宸聽。而言者之不究虛實。直加句斷。不少留難者。誠可危怕。然臣於平日。旣乏砥礪之名。又無篤信之行。則疑謗之來。固臣自取。撫躬慙悼。尙誰怨尤。嗚呼。朝家設法。莫嚴於科場。而伏況我聖上。初服化理。申嚴庚甲。克恢振勵之規。以正頹靡之俗。凡今在廷之臣。孰不欲精白其心。革祛其陋。以對揚我聖上之德意。而臣忝叨法從之列。不能嚴於持身。萬萬駭惡之言。至發於罪囚之供。姓名登諸秋曹。文案傳播一世。疑惑衆聽。則此實縉紳間所未有之恥辱。而貽累淸朝。亦已多矣。何敢以本事之脫空。自謂粹白。而不思所以自處之義哉。嗚呼。人臣立朝。身名一敗。萬事已矣。臣猥以庸陋。濫遍精華。罪在懷壁。理宜招殃。而忽地受衊。以至見擯於公議。則雖荷聖度之包涵。特紆剪拂之隆私。而將何面目。能自立於朝端乎。聖德罔極。報答無路。而彈墨未乾。除旨荐降。銓郞館職。循環無礙。臣之情勢。轉益窮阨。北幕冒赴。義在往役。而榮塗一步。便作鐵限。咫尺禁門。無望進身。敢入文字。冒控血懇。伏乞聖慈。俯察矜仁。亟令選部。永刋臣名。仍令有司。重勘臣罪。以靖私義。以謝人言。不勝幸甚。臣無任屏營祈懇之至。謹昧死以聞。答曰。省疏具悉。爾其勿辭察職。
정조 5년
正言李亮載上疏曰。伏以臣性本庸騃。識又魯莾。淸朝耳目之任。何嘗彷彿於臣身。而生逢聖世。猥被洪造。忝叨臺銜。適在大論方張之日。臣於是。不敢他顧。有除輒膺。醜拙畢露。罪按增集。早晩顚沛。臣固自料。果於昨年春。投進一疏。妄效論列。而致煩責敎。仍又獲罪巨室。杜門悚蟄。自分爲淸朝之棄物。不自意兩年枳廢之餘。騎省新除。有霣自天。臣闔門感泣。不知死所。日前薇垣特旨。又何爲而至也。咫天陪扈。逃遁不得。雖未免冒參班行。祗肅恩命。而俯仰慙惶。直欲鑽地而不可得。嗚呼。向來之罪。臣亦自知。雖不敢覼縷於時月旣久之後。而伊時引啓之批。萬萬嚴重。至以兩是雙非。非畏首畏尾爲敎。臣至今追思。惶懍戰恐。噫。巨慝方黜。罪犯彰著。而無一人開口聲討。故臣以憂憤所激。直請討處之典。至於徐命膺事。當初發啓。雖未知其果出於公心。而憲臣之旣連其啓。旋又卽停者。處義顚倒。故臣又不得不論斥其罪。臣竊自以爲於此於彼。無所顧忌。所欲忠者。國家而已。然而辭未達意。誠未格天。敢有批旨之截嚴。臣心惶愧。久而彌極。況於朴天行對章。侵斥備至。雖其語意窘遁。固無足責。而在臣亦將疲惱之一端。似此情勢。非但通朝之共知。伏惟天日之明。亦或照燭無餘矣。一時副急。雖出大分之是懼。因仍蹲據。實非私義之所敢。玆不得不略入文字。仰瀆宸嚴。伏乞聖明。俯垂矜察。特賜斥退。因命選部。勿復檢擬於言事之職。以重公器。以安微分。不勝幸甚。臣於自引之章。固不可贅及他說。而憂憤弸中。有不能自抑者。敢此冒陳焉。惟殿下察納焉。噫嘻痛矣。國榮之罪。可勝誅哉。殿下之眷注。何如殿下之倚毗。何如。人臣之得寵遇於君父。如國榮者亦無幾。而孤負國恩。自陷大戾。孰有如國榮者乎。嗚呼。人臣事君之道。自有分定。寵愛雖篤而臣不可以踰分。任用雖專而臣不可以竊柄。噫。彼國榮。荷聖上不世之遇。而其所營爲。罔非踰分。藉聖上非常之寵。而其所專擅。莫非竊柄。一世之人。孰不知之。而或謂之藎臣。或謂之國邊者。特以明義錄主人。奸肚逆腸。未及彰露而然耳。及夫潛蓄異圖。沮遏大計。天日之明。燭其奸狀。霜雪之威。折其陰萌。廓然大聖人處分出尋常萬萬。而向所謂盡臣國邊者。果然爲負國之一元惡。噫嘻。殿下何負於渠。而渠之負殿下。至於此極。若夫國榮得行其志。則臣不知國家稅駕於何地。言之髪豎。思之膽裂。誅之殛之。何所不可。而一年二年。尙此容貸。罰止放還。偃息自在。古今天下。寧有是耶。抑臣又有所區區憂慮者。當其門戶之盈盛。權位之隆赫。門生故吏。遍於一國。錢貨財帛。結于衆心。今雖屏黜郷里。而寔䌓之徒。皆思復起。則安知無失志怨國者。從以相和。煽動訛言。以惑人心乎。臣未知何樣禍機。伏在何處。以殿下之明聖。豈不無及於此耶。伏願殿下。廓揮乾斷。快施王章。永杜禍亂之本焉。臣無任云云。答曰。省疏具悉。所陳當留意。爾其勿辭察職。
정조 5년
知事具善復上疏曰。伏以臣前後受恩。與天無極。有罪而每賜庇覆。有疾而深軫悶念。臣是空疎庸愚之一武夫耳。盛渥異數。愈厚愈深。惶愧感隕。無以爲喩。雖欲糜粉。殆難報答。不幸昨秋以來。奇疾沈綿。精力耗削。戎務重任。便作養病之所。而殿下又任其優游。暇預不許其啣解罷免。臣嘗屢籲而不得請。退自震懾。不敢復言。噫。君恩未酬。病源轉痼。忽忽無生。不覺枕席之沾濕。斷斷此心。惟有天神之鑑臨。臣今一日在任。實有一日之責。而職掌內事。不得不一番論列。恭俟明旨。蓋訓局設置之初。加賦結役。謂以三手糧。而專爲一營接濟。故軍兵之元料兼料。皆出於三手糧中。初不相關於度支之元稅賦入。而三手糧中。隨其豐歉。取其放料餘剰。而竝計錢木。或餘萬石。或餘七八千石。以爲經費之補用。一自戊寅年臣營之兼料變通後。一依節目。自戶曹移送兼料米於臣營。歲以爲常。此亦就三手糧中變通移送者。而非三手糧外之米也。己亥以後。度支該堂。托以庚辰作米革罷。故米摠不足爲言。而終不劃送。臣卽移關托送。則又捉以一經筵稟。當有區處云云。而因循至今。大抵此事。本不當終始爲托者。可以一言而明之。其所謂庚辰作米。卽庚辰以後所創之名。而臣營之兼料變通。乃在於戊寅。自戊寅至庚辰。初無作米之可言。而亦嘗一一移送。則今何可以庚辰作米。革罷米摠。不足爲托而不送乎。又況訓局之三手糧。初非割出於戶曹經費中者。而卽是經費以外之米。則何關於經費。而托而不送乎。設令經費或患不足。則該堂只宜依例劃送臣營後。更爲筵稟請貸以用。則容或順理。而今乃不一稟定。任自執留。數十餘年應行之例。忽地防塞。五千軍兵。不得受應受之料。臣亦尸位。不能推當推之物。該堂何不念此。而一向推托。如是之甚乎。目下遺儲。皆是自前該曹與惠廳之歲歲輸送者。故今雖繼用。非久將罄。戊寅節目。朝家若曰。有弊而永革之。則初非可論。不然而一日未革之前。節目已行之久例。該堂亦何可惟意進退乎。臣欲於入侍之日。備陳顚末。以爲稟定之計矣。病後精神。比前迷錯。實難於敷奏周詳。故略入文字。仰請處分。伏乞聖明。特念臣營之軍兵兼料。法意不輕。亟令該曹依例劃送。俾遵節目。千萬幸甚。臣無任屏營祈懇之至。謹昧死以聞。答曰。省疏具悉。該曹事似然。本局事亦然。然苟是當給不給者。則失在該曹。自本局行會該曹。爛商決定。宜矣。
정조 5년
辛丑三月初十日。兼春秋洪光一。禁府啓目。李宜老各條罪犯。俱係不法。照律。何如。傳曰。依允。
정조 5년
禁府啓目。槐山前郡守成光默。酗杖過度。一境嗷嗷之罪。刑推得情。何如。傳曰。以草記議處爲良如敎。
정조 5년
禁府啓目。李始喆城餉幻弄之罪。照律。何如。傳曰。以草記議處爲良如敎。
정조 5년
禁府啓目。陰城前縣監洪若浩還穀代捧之罪。刑推得情。何如。傳曰。除刑推。以草記照律議處爲良如敎。
정조 5년
禁府李勉基從重論。杖一百收贖。告身盡行追奪。啓。傳曰。功議各減一等。本律不過杖八十或杖一百是如乎。律以私罪。徒在迎送之弊。但從本律。勘放爲良如敎。
정조 5년
禁府啓目。實錄廳郞廳林錫喆崔守忱權儐李爗徐美修等。當此史役方張之時。許多郞廳。無端以未肅拜縣錄。刑推得情。何如。傳曰。皆以草記議處照律爲旀。崔守忱段。旣因公故。李熚段。亦不在京。竝分揀放送爲良如敎。
정조 5년
禁府啓目。大吉號里前權管尹湯佑。以還穀未捧爲已捧之罪。刑推得情。何如。傳曰。以草記照律爲良如敎。
정조 5년
禁府金履容從重論。杖一百收贖。告身盡行追奪。流三千里私罪。啓。傳曰。功減一等爲良如敎。
정조 5년
辛丑三月初十日辰時。上御誠正閣。右副承旨下直守令同爲入侍時。右副承旨申應顯。假注書趙興鎭。記事官徐龍輔金載瓚。洪州牧使邊得讓。寧邊府使李亨元。㓒谷府使金衡柱。高陽郡守權尙鎭。大興郡守沈載鎭。槐山郡守李養采。永柔縣令尹翊東。三登縣令徐命全。殷山縣監尹得孚。唐津縣監安羽濟。以次進伏訖。上曰。諸守令各奏職姓名。得讓以下進前奏職姓名。上謂得讓曰。洪州。卽不治之餘。往其善爲之。得讓曰。聖敎至此。謹當誠心爲之矣。命先退。上謂亨元曰。爾之治績。已自坡州而知之。以治坡之規。移之於寧邊。則何患不治。亨元曰。臣厚被天恩。屢典州邑。臣雖至愚。豈不思報效之道乎。上曰。寧邊。素稱雄府。地近江邊。尙武之政。着意爲之。可也。亨元曰。謹當依聖敎爲之矣。命退。命衡柱以下一時進前。上曰。爾等。下往後。着力善爲之。可也。仍命宣諭。應顯讀訖。諸臣以次退出。
정조 5년
辛丑三月初十日巳時。上御誠正閣。禮房承旨。右副承旨入侍時。左承旨徐有防。右副承旨申應顯。假注書趙興鎭。記事官徐龍輔鄭東浚。以次進伏訖。上曰。前二直提學及二提學。入侍。賤臣承命出。與前二直提學徐浩修。二提學沈念祖。偕入進伏。上命應顯書校理黃昇源疏批。又命書正言李亮載疏批。應顯曰。昨日正言李亮載上疏。係是言事。故本院雖不得不捧入。而牌招啓辭未允下之前。先爲呈疏。有違格例。推考。何如。上曰。依爲之。應顯又曰。臣纔從西邑來。有不可不仰達者。敢達矣。安州民難支之痼弊。卽兵營還上也。前則兵營穀不至浩多。竝本州還分給。一戶所受。不過四五石。數十年以來。兵營穀之在各邑者。兵使次次取來。今幾爲五萬石之多。而傾庫分給。營州分倉之後。一戶所受。殆過折米十餘石。上農夫終歲勤作。所收不過折米十餘石。中下農夫則一年所收。不過雜穀十石內外。以不能收皮穀十石內外者。使納折米十餘石。其可支堪乎。況還穀收捧時。每患濫捧。分糶時。奸弊百出。而兵營還弊。尤有甚焉。雖在豐登。猶患難支。則況凶歉之時乎。誠可矜悶。軍餉之傾庫分給。大非備不虞之道。而今若使之依法分留。則兵營許多給代之穀。無以充給。臣意兵營還穀。限萬石分送於道內穀簿偏少之邑。此後則兵營穀之在各邑者。兵使無得取來之意巖飭。則在兵營。無耗穀見失。需用不足之患。在安州民。還上減少。可以保存。下詢廟堂而處之。何如。上曰。出擧條令廟堂稟處。可也。命應顯書傳敎曰。適閱故事。春秋兼銜之制。與成式多有舛違國典。司憲府則自執義至持平。司諫院則堂下官一員。兼春秋館記事官。又曰。六曹堂下官一員輪差。又曰。八道都事北評事及京畿洪忠慶尙全羅平安右道文官守令。亦爲例兼。近來政曹御覽闕記單子中。虛書兼銜之窠。初無差下之事者。必是襲謬之致。其委折問于該曹以啓。上謂浩修等曰。適閱故事。知江都多有御製御書。而每年送中官曝曬矣。今則旣設內閣。凡事無不句管。則只送中官曝曬。事面。如何。從今以往。自內閣擧行。似好矣。浩修等曰。聖敎誠至當矣。凡係御筆御製奉安曝曬等事。內閣旣已擧行。則以中官擧行。其在重事體之道。極涉未安。令內閣一體擧行事。定式施行。好矣。上曰。閣臣旣典書籍。且備顧問。或有考史之事。無春秋兼銜則毋以擧行。事多掣礙矣。浩修等曰。果如聖敎矣。內以承旨提學及外以評事都事。皆兼春秋之銜。爲其考史也。而獨於閣臣。無春秋兼銜。則事涉如何矣。仍命書傳敎曰。內閣之職。備顧問稽典故。設有考史之事。須兼春秋之銜。可以眼同擧行。況內而承旨翰注三司六曺郞官。外而八道都事評事。五道文守令。莫不兼之。則內閣之官。尤不可不兼。此後直提學。視弘文藝文直提學及副提學之例。付春秋官修撰官。直閣待敎。隨本品。付編修記注記事官。著爲定式施行。如直提學直閣待敎之在承史三司之職者。不必疊兼。竝令該曹準此施行。又命書傳敎曰。旣有成命。待新留守下去。二直提學。前以御史。備諳府中事。與直閣下去冊室。整頓奉安御製御筆及典章儀執等文字。亦爲秩秩分奉。新印御製御筆未奉安冊室。下去時。一體奉詣所在各庫內府書籍。逐庫一一曝曬後。復命。念祖曰。臣以御史往江都時。奉審御製御筆璿籍金寶玉印玉冊竹冊敎命及其外許多典章文簿之奉安處。充溢棟宇。無異奎章閣也。曝曬奉審等節。此後則旣已內閣擧行。則當有別般定式之道矣。上曰。二直提學之言。誠然矣。仍命書傳敎曰。近因江都內軍器別貯置事。取考列朝流來所奉璿籍御筆御製金寶玉印玉冊竹冊敎命及典章文字。文簿浩汗。不啻溢宇充棟。而又聞閣臣之曾經御史人之言。其中所奉典章文字之多。非史閣所比云。可謂外奎章閣也。然而每年曝曬奉審。中使爲之。本閣設置之後。事面自別。此後自本閣專當。凡有奉安。堂郞進去擧行。而曝曬則直閣待敎中一人。間一年下去。一依宗簿史局例爲之。若此則外邑之弊。亦不可不顧。本府所在史閣曝曬。間四年一次爲之事。分付。大抵今番定式。雖謂之晩時。可也。冊寶敎命。冊封。或登極後。移奉于本府。待可用時。還爲取來。體面莫重。豈可只任中官之手乎。又聞奉詣奉來之際。盛于籠馱之馬。沿路所見。極甚䙝慢云。乙未丙申年間。有先朝下敎之及此者。欲命釐正而未果焉。此亦追踵之一端。令本閣知悉。議于守臣奉安節次磨鍊事目。以爲遵行之地。又命書傳敎曰。昨於賓對。已提敎。而一則格例苟簡。一則當此本府本閣有擧行之時。旣經閣職。可謂適會。廟剡勢難爲之。刑曹判書徐浩修。江華留守除授。又命書傳敎曰。重臣方帶劇任。且聞大臣所奏。校讐之役。與校正纂修有異。雖不逐日仕進。隨刋隨校。可以及期云。校讐堂上李衍祥。本職政牌及凡公會。毋得懸頉事。分付。命退。諸臣以㳄退出。
정조 5년
行都承旨李𡊠藥院直。左承旨徐有防坐直。右承旨申應顯坐。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
傳于徐有防曰。禮房承旨持祭報府入侍。
정조 5년
傳于徐有防曰。傳香承旨馳詣宗廟永禧殿景慕宮。奉審摘奸以來。
정조 5년
傳于徐有防曰。輪臺官入侍。
정조 5년
傳于鄭志儉曰。昨夜三更初。因朴瑬口招供辭之語。多不成說。有更令捧供之命。而仍有雖至竟夕。捧直招以聞之敎。夕之爲言。日昃時也。竟夕云云。蓋令待朝開坐。至夕盤問之意矣。觀此草供捧入。開門後卽爲入啓。必是錯看傳敎。夜中開坐之致。然則豈不駭眼。其委折。問于該府以啓。
정조 5년
鄭志儉啓曰。昨夜三更初。因朴瑬口招供辭之語多不成說。有更令捧供之命。而仍有雖至竟夕。捧直招以聞之敎。夕之爲言。日昃時也。竟夕云云。蓋令待朝開坐。至夕盤問之意矣。觀此草供捧入。開門後卽爲入啓。必是錯看傳敎夜中開坐之致。然則豈不駭眼。其委折問于該府以啓事。命下矣。問于該府。則以爲昨夜。伏承時囚罪人朴瑬捧草供以聞之命。而同知事李聖圭。以本職禮堂修改事出去。任希敎蔡弘履。竝差祭。若待朝開坐。則堂上不備。將不得擧行。故卽爲開坐云矣。敢啓。傳曰。知道。
정조 5년
傳于鄭志儉曰。實錄郞廳朴天衡。明朝來待。
정조 5년
徐有防。以奎章閣言啓曰。移接日子。待明朝推擇。卽爲草記事。命下矣。令日官推擇。則今月十五日爲吉云。以此日移接之意。敢啓。傳曰。知道。
정조 5년
徐有防。以奎章閣意啓曰。御筆摛文院縣板移奉日子。令日官推擇。則同月十五日午時爲吉云。以此日時移奉之意。敢啓。傳曰。知道。受敎懸板中。雖大官。文衡。非先生毋得陞堂此十二字。舊本字畫多偪仄。不合懸揭。不可不改書。而卽是御製也。雖非御筆。當以紗籠金字爲之。摛文之院四字。旣是御筆。則亦當修改移揭。而摛文之稱。不過本閣別稱之號。與玉堂之一號玉署。侍講之一號春坊。同也。本閣原扁。豈可無也。然單書閣號三字。不無戞尊之嫌。以奎章閣學士之署七字。用粉質靑字鐫揭。如是則誠有徇名責實之義焉。移院事實。令二提學撰成記文。用黑質粉字書揭。而奎章閣學士之署七字。字大如殿額。令一提學書揭。受敎則如橫簇樣。橫行書之。字大如禁中門額。令一提學書揭廳事上楹外。沁都奉安閣。以外奎章閣四字。令二提學書出。詣本府與守臣。眼同鐫揭。
정조 5년
趙時偉。以禁衛營言啓曰。本營千摠李壽鵬身病猝重。勢難察任。改差。何如。傳曰。允。
정조 5년
鄭志儉。以義禁府言啓曰。時囚罪人成光默。以草記議處。林錫喆權儐徐美修洪若浩等。以草記議處照律。李始喆尹湯佑等。以草記照律事。判下矣。成光默段。累萬石吏逋收殺之際。自致怨謗。而南鵬益之杖斃。觀其供辭。突入倉庭。拔劍欲奪還簿。故報營刑推云。而人物旣己致斃。則不可全然無罪。以此照律。林錫喆權儐徐美修等段。實錄事體。何等嚴重。而郞廳差下之後。不卽肅命。事極駭然。罪取考律文。則大明律違令條。有曰。凡違令者笞五十。名例。有曰。犯私罪。笞五十。解見任別敍。大典推斷條。有曰犯枉法受贓外。笞杖。竝收贖云矣。林錫喆權儐徐美修等。各笞五十收贖。解見任別敍放送。洪若浩段。二百餘石太還代捧。雖因朝令擧行。還穀事體至重。則六百餘石代捧之穀。因循謬例。又不還作本色。事極駭然。罪取考律文。則大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪。杖八十。奪告身三等。犯枉法受贓外。笞杖竝收贖云矣。洪若浩杖八十收贖。奪告身三等放送。李始喆段。城餉事體。何等嚴重。而各穀虛錄反作及吏奴逋欠之數。至於一千七百餘石之多。究厥罪狀。萬萬痛駭。罪取考律文。則續大典倉庫條。有曰。還穀虛錄反作守令。徒三年定配。又五年禁錮。大明律錢糧互相覺察條。有曰。凡倉庫官吏庫子等。皆得互相覺察。係官錢糧。已出倉庫而失覺察者。杖一百。名例。有曰。二罪俱發。以重者論。大典推斷條。有曰。犯私罪者。杖一百以上之罪。告身盡行追奪。續大典推斷條。有曰。凡議罪時。功臣子與孫。綱常贓盜外。杖流以下之罪。許贖云矣。李始喆父昌重。揚武原從功臣云。徒三年定配。以功臣子。依法典收贖。告身盡行追奪。又五年禁錮。放送。尹湯佑段。還上作反。何等重罪。而在任時。還折米二十一石零。以未捧爲已捧。以爲彌縫之計者。極爲痛駭。罪取考律文。則續大典倉庫條。有曰。還穀虛錄反作守令。徒三年定配。又五年禁錮。大典推斷條。有曰。犯私罪。杖一百以上之罪。告身盡行追奪云矣。尹湯佑告身盡行追奪。又五年禁錮。而黃海道黃州牧敬天驛。徒三年定配。以議啓內辭意。具罪目。依例發遣府羅將。押送配所。何如。傳曰。允。如有功議。各減一等。
정조 5년
又以義禁府言啓曰。時囚罪人林錫喆權儐徐美修等。笞五十收贖。解見任別敍。洪若浩。杖八十收贖。奪告身三等。李始喆。告身盡行追奪。五年禁錮。而徒三年定配。以功臣子收贖。尹湯佑。告身盡行追奪。五年禁錮。黃海道黃州牧敬天驛。徒三年定配事。草記批旨內。如有功議。各減一等事。命下矣。林錫喆六代祖㥠。振武原從功臣云。功減一等。笞四十收贖。附過放送。權儐七代祖憘。宣武原從功臣。仁城君異姓五寸親云。徐美修六代祖渻。宣武原從功臣。達城尉五寸親云。竝功議各減一等。笞三十收贖。洪若浩祖重寅。揚武原從功臣。吉城尉異姓五寸親云。功議各減一等。杖六十收贖。奪告身一等。李始喆父昌重。揚武原從功臣云。故徒配旣已收贖。而尹湯佑。無功云矣。敢啓。傳曰。知道。
정조 5년
又以義禁府言啓曰。時囚罪人金履容。杖一百收贖。告身盡行追奪。流三千里定配事照律公事判付內。功議各減一等。啓下矣。金履容功減一等。杖一百收贖。告身盡行追奪。黃海道金川郡興義驛。徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 5년
又以義禁府言啓曰。時囚罪人李勉基杖一百收贖。告身盡行追奪。照律公事。判付內。功議各減一等。本律不過杖八十或杖一百。律以私罪。徒在迎送之弊。但從本律勘放事。命下矣。李勉基以公罪。杖八十收贖。放送。何如。傳曰。允。
정조 5년
鄭志儉。以弘文館言啓曰。副校理黃昇源疏批已下。卽爲牌招察任。何如。傳曰。允。
정조 5년
以副校理黃昇源牌不進罷職傳旨。傳于徐有防曰。只推。
정조 5년
有政。吏批。判書李衍祥式暇。參判金夏材實錄廳進。參議李敬養進。承旨徐有防進。以兪彦鎬爲刑曹判書。趙㻐爲宗簿提調。徐有隣爲奉常提調。李性源爲司圃提調。李東稷李延伋爲兵曹正郞。黃仁炫爲佐郞。白師殷爲軍資正。兵批。判書洪樂性進。參判蔡弘履病。參議李致中病。參知吳大益入直。承旨趙時偉進。以邊慶遇爲五衛將。副司直鄭象仁。副護軍李漢昌。
정조 5년
辛丑三月十一日。兼春秋洪光一。禁府。李宜老從重論。杖一百收贖。告身盡行追奪。徒三年定配。啓。傳曰。依允。功議各減一等爲良如敎。
정조 5년
辛丑三月十一日辰時。上御誠正閣。禮房承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上命讀祭報府。有防讀奏訖。有防曰。健元陵獻官。初以鄭昌聖塡差矣。有實恙呈訴。故以尹東晢改付標。則又以犯染不得入來。未免臨時生事之境。以西溪君塡差。而年過七十。似難行祀云矣。上曰。然則以昨日入直兵曹堂上塡差。以爲受香之地。傳香承旨往仁政殿月臺。獻官及諸執事申飭整齊。然後傳香之意。分付。賤臣承命分付後。還入進伏。上曰。昨日見內閣箚子。則博考故事。儘有所據。文亦善作。予甚嘉乃。舊摠府亦是孝廟朝直所。則移奉御製懸板。事不偶然矣。有防曰。新舊摠府。皆是兩朝所御處。則移居舊摠府。少無如何之端矣。上曰。內閣移設於摠府後。則始成貌樣。誠可幸也。有防曰。聖敎至當矣。上曰。在前江都御製御筆奉安時。盛之杻籠。馱之卜馬。使一中官陪進。故事面極甚不敬。今則內閣旣設之後。御製文字。無不句管。則陪進之際。依新定式擧行。可謂不易之正論矣。有防曰。閑慢書籍。其在尊敬之道。固不敢褺慢。御製文字。事體何等重大。而豈敢依前謬例乎。昨日新定式處分。極爲至當矣。命退。承史以次退出。
정조 5년
行都承旨李𡊠坐。左承旨徐有防坐。右承旨申應顯坐。左副承旨趙時偉坐直。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
上御昌德宮。停常參經筵。
정조 5년
趙時偉啓曰。今日巡監軍單子。兵曹佐郞黃仁炫蒙點矣。黃仁炫差祭宣陵未及入肅於廳坐之時。故單子初以未肅拜懸頉。諉以今方入來。自下刀擦其懸頉。致勤受點。下吏之如是擧行。極爲駭痛。黃仁炫旣已蒙點。監軍體重。肅拜單子。今方捧入。而騎曹該吏。自本院從重科治。入直堂上。難免不察之失。推考警責。何如。傳曰。允。
정조 5년
鄭志儉啓曰。洪忠道靑陽縣監李命瑀査啓。今始到院。而特敎申飭之下。行査登聞。未免差遲。固已稽忽。而至於査啓末端。有此行査之擧云者。語涉不察。極可未安。原啓本雖已捧入。該監司不可無警。從重推考。何如。傳曰。允。
정조 5년
傳于徐有防曰。禮房承旨與實錄郞廳入侍。
정조 5년
備忘記。洪州營將李榮逵下直。長弓一張長箭一部片箭一部筒兒一箇賜給。
정조 5년
傳于徐有防曰。輪番輪巡之際。苟艱忒甚。兵曹郞廳史局兼帶人。一竝減下。此後。切勿差擬。
정조 5년
傳于申應顯曰。明日晝講。摠裁官同爲入侍事。遣史官傳喩。
정조 5년
傳于徐有防曰。右副承旨入侍。
정조 5년
徐有防。以大司成意啓曰。四學學製分四等設行。而有過限之事。則當等季朔旬間。以限內不得爲之之意。自本館草記事。曾已定式矣。兼中學敎授黃昇源未肅拜。兼南學敎授李敬一謂有情勢。當等學製。俱不得設行云。令政院稟旨擧行。何如。傳曰。允。
정조 5년
徐有防啓曰。因成均館草記。四學學製。限內不得爲之。自本館草記。曾已定式矣。兼中學敎授黃昇源未肅拜。兼南學敎授李敬一謂有情勢。當等學製。俱不得設行云。令本院稟旨擧行事。允下矣。當等學製。限內旣不得設行。竝依定式。禁推傳旨捧入之意。敢啓。傳曰。知道。
정조 5년
以中學敎授黃昇源。南學敎授李敬一禁推傳旨。傳于徐有防曰。竝分揀。牌招申飭擧行。
정조 5년
趙時偉。以都摠府言啓曰。本府移接於承文院事。命下矣。御諱先生案移奉日子。令日官推擇。則今十五日辰時爲吉云。以此日移安。而本府堂郞。十三日除標信移接之意。敢啓。傳曰。知道。
정조 5년
徐有防。以吏曹言啓曰。新除授洪忠都事魚錫光呈狀內。矣身素患痰癖之症。當此換節之時。一倍添劇。時月之內。萬無起動往赴之望云。身病旣如此。則有難等待其差歇。依例改差。何如。傳曰。允。
정조 5년
又以吏曹言啓曰。通禮院左通禮尹在醇呈狀內。身病猝重。勢難察任云。今姑改差。何如。傳曰。允。
정조 5년
又以大司成意啓曰。近來四學訓導。多不入直云。摘奸各學。則南學訓導未差代。假官司譯院訓導朴尙秀。自二月初七日至今十一日。全不入直。東學訓導未差代。假官司譯院副奉事玄商瑋。自正月二十六日至今十一日。不爲入直。中學訓導未差代。假官司譯院奉事崔瑊。自二月初四日至今十一日。不爲入直。西學訓導曺亨壽差祭代。假官典醫監敎授鄭允集。自今月初十日。亦不入直。朝家申飭之下。肆然闕直。極爲無狀。其罪伏。令有司從重勘處。何如。傳曰。允。
정조 5년
鄭志儉。以義禁府言啓曰。時囚罪人李宜老杖一百收贖。告身盡行追奪。徒三年定配事。照律公事判付內。功議各減一等。啓下矣。李宜老功議各減一等。杖八十收贖。告身盡行追奪。洪忠道丹陽郡長林驛。徒二年定配。而以議啓內辭意。具罪目。依例發遣府羅將。押送配所。何如。傳曰。允。
정조 5년
右議政李徽之上箚曰。伏以臣纔因校正郞之退自筵席者。伏聞有謄錄諸郞減下之敎。固當登卽奉行。第念本局事勢。實有許多掣礙之端。有不容遽然減罷。而係關史事。不敢盡煩於文字之間。容竢後日登對。一經稟裁。敢搆短箚。先暴事實。跡涉稽緩。不勝悚恐。取進止。答曰。省箚具悉卿懇。旣有明日登對之便。容竢面商。仍傳于趙時偉曰。此批答遣史官。傳喩于右議政。
정조 5년
江華留守徐浩修上疏曰。伏以臣世受國恩。圖報一念。寤寐耿結。而況自數年以來。偏被再造之鴻私。旣全保之。又甄拔之。頂踵毛髪。莫非生成之化。卽臣一身。非臣之有也。惟以筋力奔走。竊庶幾塵刹之答。而聖恩彌隆。爵秩彌高。集木之懼。循墻之戒。實不能食息少弛也。昨於前席。忽伏承江都居留特授之命。臣是何人。而格外聖簡。乃至於斯。驚惶退出。歷累日而靡所容措。噫。畿輔保釐。孰非重任。而至於江都。則以鎭撫而兼統禦。節制列鎭之戎務。管轄三道之舟師。地望自前。體貌不輕。苟非才具鍊達。智識通透。則方當新創之初。將何以憚壓長吏。撫安部伍。又何以繕利器械。修治城堞。又何以措置機宜。接應常變乎。臣以空疎憒劣之一書生。不量委寄之重擔。徒感曲庇之殊榮。强其不能。自取憤誤而後已。則臣固不足恤。而累聖主則哲之明。非細故也。況今冊寶典章奉安曝曬等節。自內閣擧行。而事面至爲尊嚴。則講定節目之際。雖當與內閣諸臣往復相議。而如臣蒙陋。尤何能纖悉儀文。撰次式例。上而體聖上善繼述之德。下而成內府永遵守之典乎。左右揣度。無路承當。玆敢略構短章。仰暴情實。伏乞聖明。遞臣居留之任。回授可堪之人。俾公器無玷。私分獲安。千萬幸甚。臣無任屏營悚惶之至。謹昧死以聞。答曰。省疏具悉。卿其勿辭。從速行公。
정조 5년
辛丑三月十二日辰時。上御誠正閣。禮房承旨實錄廳郞廳直閣同爲入侍時。左承旨徐有防。校正郞廳朴天衡。假注書趙興鎭。記事官徐龍輔鄭東浚。以次進伏訖。上曰。史局印役。何時可能了當乎。天衡曰。今方連爲校役。若不間斷。則今年內似可訖役矣。上曰。一日所印爲幾板乎。天衡曰。不過十數板矣。上曰。如此長長春日。所印之數。何其太小也。天衡曰。考見前例。則一日所印爲二十板。而今番則一日所印爲十五板。此則無他。工匠姑未手熟之致。上曰。謄錄粉板郞廳之分謄。適足爲遲滯工役而巳。則實無有助於本局。且莫重史草轉相謄錄之際。不無訛誤漏泄之慮。一竝減下似好。而此後則郞廳進不進單子。下校讐之役。自某年某月至某月某日。懸註以入之意。分付。命退。天衡先退。上曰。右副承旨。入侍。賤臣承命出。與右副承旨申應顯。偕入進伏。有防曰。昨伏見傳敎下者。內閣之曰堂曰郞。終涉無謂。此後視玉署大提學副提學之於玉堂之例。稱號事。命下矣。內閣直提學。旣視玉署之副提學。則直提學。亦當依玉署副提學例。似有入直之規。玆後直閣待敎。若或有徑出與不備之時。而下位番次。無當入之人。則直提學二員牌招推移入直事。自本院啓辭爲之。而牌則閣臣自別。以本閣牌擧行。恐合事宜。臣適在該房。故敢此仰達矣。上曰。依爲之。勿出朝報。出擧條上曰。今日坐直。誰也。應顯曰。姑未停當矣。上曰。承旨新自西邑遞來。日前所達之外。民隱邑弊中。有所更達者。一一陳達。可也。應顯曰。以殺獄事。有所仰達者矣。上曰。然則一一陳白。可也。應顯曰。車殷采夫妻事外。又有一漢事。償命則誠可矜。待殷采事之出場。欲繼報巡營。爲先面議。書告于監司者屢次矣。臣遞歸之路。逢新牧使臣金履禧。略言其顚末矣。蓋其本事。邑內人李雲彬。來藥局消日。以一老人所請。始寫諺文古談於空冊。林世長爲名漢。卽其家主人女之娚也。屢朔以痢疾辛苦。纔得差歇。自內出來。見雲彬書諺冊。罵叱曰。不善生之人。以不善寫之手。汚人空冊乎。雲彬怒。答以吾之不善寫。干汝何事。而公然辱我乎。世長仍扶執鬪閧於房中。世長之妹出見救解。兩漢仍曳出房外。互相蹴打。雲彬則雖稱以兒時與世長共乳於其母。而世長年長於渠。故不爲下手云。然此則不過求生之誣招。世長妹出見時。見雲彬跨世長而坐云。互相敺打。誰不被打。而世長病新差。雲彬壯健漢。雲彬之打。必較多矣。諸人共來救解。雲彬歸家。世長胸中煩熱。來雲彬家求飮冷水。雲彬使其幼子。酌水與飮。世長仍向他處。益不勝煩熱。呼其妹求飮爽物。其妹覓月經一器與飮。良久世長謂其妹曰。椽木漸大如樑矣。仍發寒粟之症。其妹覆以厚物。未幾隕命。呈官檢驗。其時監司。卽奉朝賀臣徐命膺也。題辭中。世長死期將迫。白地起閙云者。誠實際語也。臣詳閱其初覆檢狀。脊胸間傷處有二處。微硬而無堅硬處。微硬終與堅硬有異。且世長白地起閙。雲彬則不過應兵辱之以不善寫。豈至有欲殺之心乎。使其兒覓水而給。可見其無殺心。世長痢疾新差。元氣未盡復常。公然起閙。盡氣力相鬪後。煩渴之症。都是虛熱。一器月經。反促其命。則其所致命。似由於不善用藥矣。大抵償命之典。極爲重大。情理凶獰者。決不可容貸。而如雲彬者。償命。終涉過矣。言端出而有畢奏之敎。敢達矣。上曰。出擧條。令本道道臣論理狀聞後。仍令該曹。稟處。可也。命退。承史以次退出。
정조 5년
辛丑三月十二日午時。上御誠正閣。右承旨入侍時。右承旨申應顯。假注書李集斗。記事官徐龍輔金載瓚。以次進伏訖。上謂賤臣曰。不見汝屢日矣。其間日記幾盡修正乎。比聞汝有所痛云。今則。何如。賤臣曰。所痛處小可。而日記尙未盡修矣。上謂應顯曰。長日無聊。故欲聞安州弊瘼而召。承旨第言之。應顯曰。向日所奏還穀事外。別無弊瘼之仰達者。而車殷采夫妻事外。又有一漢事。償命則誠可矜。待殷采事之出場。欲繼報巡營。爲先面議。書告于監司者屢次矣。臣遞歸之路。逢新牧使金履禧。略言其鎭末矣。蓋其本事。邑內人李雲彬。來藥局消日。以一老人所請。始寫諺文古談於空冊。林世長爲名漢。卽其家主人之娚也。屢朔以痢疾辛苦。纔得差歇。自內出來。見雲彬書諺冊。罵叱曰。不善生之人。以不善寫之手。汚人空冊乎。雲彬怒。答以吾之不善寫。干汝何事。而公然辱我乎。世長仍扶執鬪閧於房中。世長之妹出見救解兩漢仍曳出房外。互相蹴打。雲彬則雖稱以兒時與世長共乳於其母。而世長年長於渠。故不爲下手云。然此則不過求生之誣招。世長妹出見時。見雲彬跨世長而坐云。互相敺打。誰不被打。而世長病新差。雲彬健壯漢。雲彬之打。必較多矣。諸人共來救解。雲彬歸家。世長胸中煩熱。來雲彬家求飮冷水。雲彬使其㓜子。酌水與飮。世長仍向他處。益不勝煩熱。呼其妹求飮爽物。其妹覓月經一器與飮。良久。世長謂其妹曰。椽木。漸大如樑矣。仍發寒粟之症。其妹覆以厚物。未幾隕命。呈官檢驗。其時監司。卽奉朝賀臣徐命膺也。題辭中世長死期將迫。白地起閙云者。誠實際語也。臣詳閱其初檢狀。脊胸間傷處有二處。微硬而無堅硬處。微硬與堅硬有異。且世長白地起閙。雲彬則不過應兵辱之以不善寫。豈至有欲殺之心乎。使其兒覓水而給。可見其無殺心。世長痢疾新差。元氣未盡復常。公然起閙。盡氣力相鬪後。煩渴之症。都是虛熱。一器月經。反促其命。則其所致命。似由於不善用藥矣。大抵償命之典。極爲重大。情理凶獰者。決不容貸。而如雲彬者。償命。終涉過矣。言端出而有畢奏之敎。敢達矣。上曰。出擧條。令本道道臣論理狀聞後。仍令該曹稟處。可也。上曰。今時不必言色目。而承旨則與左承旨徐有防同乎。與入侍注書李集斗同乎。應顯曰。臣父在時。謂臣等曰。黨論今世之痼弊。汝等兄弟。勿拘於色目。勿病於黨論。可也云。故臣之兄弟。自以謂有公是非之心矣。命退。承史以次退出。
정조 5년
行都承旨李𡊠坐。左承旨徐有防坐直。右承旨申應顯坐直。左副承旨趙時偉坐。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
申應顯啓曰。同副承旨鄭志儉。今日不爲仕進。卽爲牌招。何如。傳曰。允。
정조 5년
傳于申應顯曰。左承旨入侍。
정조 5년
以四學闕直假官等。刑曹照律啓目。傳于趙時偉曰。事由襲謬。非特渠輩之罪。今番特爲分揀。後勿如是之意。巖飭放送。他各司假官代直之處。亦必有是弊。吏曹無郞官久矣。是以無察飭之人。有此等弊端。雖堂上。如欲申飭。則何必躬自摘奸。然後可以修擧乎。以此意。亦爲申飭吏曹。從後史官中使宣傳官等內摘奸。有執頉各司。吏曹堂上。難免責矣。
정조 5년
徐有防。以承文院都提調意啓曰。今日本院移接於奮賓廳之意。敢啓。傳曰。知道。
정조 5년
申應顯。以兵曹言啓曰。卽接南所衛將牒報。則丹鳳門西邊宮墻一間許頹落云。令紫門監爲先以杻木杷子堅實圍排。限修築間。東營入直御營軍八名除出。嚴加守直之意。敢啓。傳曰。知道。
정조 5년
又以御營廳言啓曰。本廳分授丹鳳門西邊宮墻一間許頹毁。而東營入直軍八名除出把守事。自兵曹草記矣。東營入直軍八名除出。限修築間。晝夜輪回守直之意。敢啓。傳曰。知道。
정조 5년
趙時偉。以濬川司言啓曰。本司都廳邊慶遇五衛將遷轉代。以御營廳千摠李健秀差下。使之察任。何如。傳曰。允。
정조 5년
又以義禁府言啓曰。保放罪人李命瑀。査啓旣已啓下。還囚之意。敢啓。傳曰。知道。
정조 5년
辛丑三月十三日。兼春秋洪光一。刑曹啓目。成均館官員。以大司成意啓辭內。近來四學訓導多不入直。故摘奸各學。則南學訓導未差代。假官司譯院訓導朴尙秀。東學訓導未差代。假官司譯院副奉事玄商瑋。中學訓導未差代。假官司譯院奉事崔瑊。西學訓導曺亨壽差祭代。假官典醫監敎授鄭允集。肆然闕直。自本曹考律科罪。何如。傳曰。事由襲謬。非特渠輩之罪。今番特爲分揀。後勿如是之意。嚴飭放送。他各司假官代直之處。亦必有是弊。吏曹無郎官。久矣。是以無察飭之人。有此等弊端。雖堂上。如欲申飭。則何必躬自摘奸。然後可以修擧乎。以此意亦爲申飭吏曹。從後史官中使宣傳官等。內摘奸時。有執頉各司。吏曹堂上。難免責矣。
정조 5년
禁府啓目。罪人李命瑀欺瞞納供之罪。綻露於道臣査啓中。以此照律。何如。傳曰。依允。
정조 5년
辛丑三月十三日酉時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。左副承旨。直閣入侍。賤臣承命出。與左副承旨金宇鎭。直閣徐鼎修。偕入進伏。上命讀公事訖。分命有防宇鎭書判付。上曰。內閣旣已新創。規模先定。然後可以成樣。而且況堂郞皆是近密之臣。凡百擧行措置之事。絶勿泛忽。可也。鼎修等曰。臣等。俱以百無肖似之人。猥荷聖上拂拭陶甄之恩。待罪於淸選之任。憂懼盈滿之戒。雖不可盡達。而前後下敎。不啻屢屢。臣等。敢不誠心擧行乎。上曰。非但閣務之修擧。近來年少文官。無私室公會。初不拘檢。惟意放倒。以諧謔秩宕。爲一能事。良可寒心。古不云乎。觀遠臣必自近臣。爾等俱以左右史。昵侍朝夕。從今以往。亟祛前日浮薄之習。謹飭自持。以爲朝廷之表準。可也。鼎修等曰。咫尺前席。伏承下敎。屢屢敎誨。如慈父之敎迷子。感激惶隕之極。不知所達。而臣等雖甚蒙騃。豈不一遵聖敎乎。上曰。益加勉之。命退。諸臣以次退出。
정조 5년
行都承旨李𡊠藥院直。左承旨徐有防坐。右承旨申應顯坐。左副承旨趙時偉坐直。左副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
徐有防啓曰。明日視事。頉稟。傳曰。知道。
정조 5년
傳于徐有防曰。右承旨馳詣宗廟景慕宮。奉審摘奸以來。
정조 5년
徐有防啓曰。實錄廳郞廳兪任柱過限不爲上來。依定式禁推傳旨捧入之意。敢啓。傳曰。知道。
정조 5년
趙時偉。以義禁府言啓曰。實錄廳郞廳兪任柱推考事。傳旨啓下矣。兪任柱時在京畿安城地云。依例發遣府羅將拿來。何如。傳曰。允。
정조 5년
以南學敎授李敬一。中學敎授黃昇源牌不進罷職傳旨。傳于鄭志儉曰。只推。
정조 5년
以南學敎授李敬一。中學敎授黃昇源牌不進罷職傳旨。傳于徐有防曰。只推。更爲牌招。
정조 5년
黃海監司趙尙鎭狀啓。薦新生石首魚。限內不得封進。惶恐待罪事。傳于徐有防曰。勿待罪事。回諭。
정조 5년
徐有防。以禮曹言啓曰。來四月初三日宗廟夏享大祭親行時。同日永禧殿。依例遣大臣行祭事。知委。何如。傳曰。允。
정조 5년
辛丑三月十四日。兼春秋洪光一。禁府。成光默杖八十收贖。奪告身三等私罪。啓。傳曰。依允。功議各減一等爲良如敎。
정조 5년
禁府。李命瑀從重論。杖一百。流三千里收贖。告身盡行追奪。私罪。啓。傳曰。功減一等爲良如敎。
정조 5년
辛丑三月十四日初更。上御誠正閣。左副承旨入侍時。左副承旨趙時偉。假注書李集斗。記事官趙錫晦徐龍輔。以次進伏訖。上命書傳敎曰。庠製踰限。而學敎授一味違召。有情勢人之撕捱現職。已極乖當。無情勢人之逡巡爲事。又何有據。學敎授與館銜逈異。未成篇比半句差殊。以此以彼。兩敎授事。不可無示警之道。中學敎授黃昇源。南學敎授李敬一。爲先從重推考。更爲牌招。申飭設行。又命書傳敎曰。保障重地。不可一任其曠官。且今本府。文籍武備整頓藏弆。俱係急先之務。新除江華留守。使之一兩日內辭朝。書訖。上曰。承旨出去。受由上京守令。自政院。分付吏曹。使之催促下送。可也。仍命退。諸臣以次退出。
정조 5년
辛丑三月十四日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。同副承旨工房承旨直閣入侍。賤臣承命出。與右副承旨金宇鎭。同副承旨鄭志儉。直閣徐鼎修。偕入進伏。上曰。明日本閣進箋。果無進退耶。鼎修曰。諸閣臣。待開門齊會。早朝欲爲進箋矣。上曰。以巳時磨鍊以入。可也。而承旨中原任閣臣。以閣臣班進參好矣。志儉等曰。自外擧行。亦以閣班進參爲計矣。命退。諸臣以次退出。
정조 5년
行都承旨李𡊠坐。左承旨徐有防坐直。右承旨申應顯坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
備忘記。北道兩邑賑事。守宰果能精實抄飢。而道無餓殍之慘。民有回蘇之望乎。每一思惟。若悶在己。見今春序已暮。東作伊始。壯丁之可以作業者。種糧何以繼給。窮民之無以聊生者。粥米何以均俵。一或疎忽。不但名存實無。無若不賑之爲愈。以此意自備局另爲措辭。今日內行會該道。使之發遣褊裨。探其已往之虛實。察其來頭之勤怠。從所聞據實狀聞。亦當有從近憑驗之道。自監司愓念擧行事。一體嚴飭。
정조 5년
徐有防。以奎章閣言啓曰。卽伏見傳敎下者。再明日本院親臨時。禮數儀度。略倣臨學宮之儀。兼考先朝臨署故事。仍又參酌有宋幸院事蹟。依博考例論理草記事。命下矣。臣等。取考玉堂故事。則先朝臨幸開講。前後屢次。而皆以入直儒臣擧行。惟乙未七月臨幸時。我殿下侍坐。領事知事儒臣承旨特進官兩司長官春坊。俱以黑團領。入侍。上講大學經一章。我殿下講聖學輯要。講畢。奏軒架。上壽進爵。又考宋史。則紹興十七年。新建祕書省。車駕臨幸。二十七年。又幸祕書省。至右文殿。降詔飭勉諸學士。遂進屢朝御書御製晉唐書畫三代古器。皇太子。宰臣以下觀訖。群臣再拜退。竊伏念。先朝故事。則蓋倣冑筵會講之規。與今體貌不同。宋朝已例。則事實略具。而儀文未詳。惟是五禮儀之規學儀。可以參酌傍照。故臣等。敢將膚淺之見。損益條件。仰稟睿裁之意。敢啓。答曰。知道。
정조 5년
吏曹口傳政事。以朴聖泰爲左通禮。
정조 5년
傳于申應顯曰。右承旨入侍。
정조 5년
辛丑三月十五日卯時。上御誠正閣。大臣備局堂上引見入侍時。左副承旨趙時偉。假注書李集斗。事變假注書權埛。記事官徐龍輔金載瓚。領議政徐命善。右議政李徽之。兼兵曹判書洪樂性。戶曹判書鄭尙淳。開城留守鄭好仁。吏曹判書李衍祥。禮曹判書金熤。江華留守徐浩修。工曹判書李命植。行副司直李柱國。訓鍊都正李敬懋。行副司直徐有寧。兵曹參判蔡弘履。校理李鼎運。以次進伏訖。命善曰。日間。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。此月將半。邦慶尙遲。下情不勝悶欝矣。上曰。尙無動靜。誠可泄泄。到今則人心恬安。企待之意漸緩矣。命善曰。産候之屢月踰過。閭閻之間。比比有之。人皆曰。踰月反好云矣。上曰。然而踰月太過紆鬱則甚矣。上曰。有回啓之事。仰奏。可也。命善曰。因右承旨申應顯所奏。以安州營還分送他邑事。有令廟堂稟處之命矣。餉穀之移來營下。專爲取耗之地。則雖散置各邑。亦無妨於取用耗條。何必移來營下。不恤貽弊於州民乎。此必有委折。爲先分付帥臣。商量便宜。論理啓聞後。更爲稟處。何如。上曰。依爲之。出擧條命善曰。此全羅監司徐有隣狀啓也。古群山分操節目。今始成出。列錄于左。而措置之道。纖悉無遺。區劃之方。簡適不煩。臣以海西已行之例。參互商量。又使諸將臣。各出意見。而別無往復釐改之端。竝依此施行事。分付道帥臣。其中自京措處者。令各該營門劃卽擧行。何如。上曰。依爲之。出擧條命善曰。我聖上特軫遐方文官之一斥不復。除出蔭仕十窠。以爲疏通甄敍之地。甚盛擧也。已收用者皆彈冠而來。未收用者亦束裝而待。抱紅牌而老餓田里者。擧有欣欣相告之喜。其聳動慰悅之政。無過於此。而行之未久。漸歸無實。畢竟區處。不過一都事而止。聞渠輩之言曰。乍復旋罷。徒煩往來。反不如安於耕鑿之爲便。此則銓曹之責也。十室之邑。必有忠信。許多文官。豈無可堪百里之才。若其已滿年限者。雖差遣驛丞。猶勝於道幕之終歸落莫。更爲申飭銓曹。就其中可合守令察訪者。隨窠差擬。俾當初變通之至意。蔚有成效。何如。上曰。所奏甚好。以此意另飭銓曹。俾無無實之歎。可也。命善曰。朝家之超擢李象靖。蓋出於收拾人才。慰悅嶺南之意。而屢下宣諭之音。三遷佐貳之官。聖上之優禮。亦挽近之所罕有也。象靖以科目出身。旣非高蹈果忘之流。則幸逢聖世。叨此殊遇。必當卽日登途。來覲耿光。而一番辭疏之後。寂然無動靜。雖甚訝惑。刑曹參議李象靖。從重推考。各別催促。使之卽爲上來。何如。上曰。依爲之。出擧條命善曰。聞關東舊伯。未及發巡而遞。故奉審差晩。農務相妨云。新道臣催促。使之不多日內辭朝。何如。上曰。依爲之。出擧條命善曰。今審謝恩使回咨中別賜縀事。所當具方物謝恩。而旣有勿送方物之皇旨。則不必更具方物。以此撰表。付送於來頭節使之意。分付槐院及該曹。何如。上曰。依爲之。出擧條上曰。日昨兪彦鎬以內閣移設事。陳箚仰請。故以都摠府相爲變通。事面果何如耶。命善曰。內閣之移設摠府。可謂善變通之事矣。上曰。今日內閣進箋云。本閣原任堂上一體進去。似好矣。仍命書傳敎曰。今日內閣御筆奉安時及進箋時。時原任閣臣。旣命竝參。進箋時箋文頭辭。有掣肘之端。分東西班。原任參於別班。此後如有原任進參之事。準此施行。仍令本閣該曹知悉。書訖。上曰。更無所奏之事乎。命善曰。臣則畢奏矣。上曰。大臣就坐。諸備堂次第進奏。樂性曰。武臣新資。每都目。只陞五人。散政則不得爲之。而曾於丙戌年。因大臣所奏。都政陞資人中。有頉降資則雖散政。以堂下已準履歷人陞擬。以充五人之數事定式矣。去十二月都政新資中。晉州前營將李始喆。未赴任降資。則似當以堂下陞擬。而未及經稟。不得擧行矣。來頭如有陞資窠。則依定式陞擬。恐合疏通之政。故敢此仰達。下詢大臣處之。何如。上曰。大臣之意。何如。命善曰。旣有定式。則似當依此施行。而若非未赴任之代。則亦不可輕議矣。上曰。依爲之。出擧條尙淳曰。臣待罪關西時。因大臣陳達。成川慈山兩邑産金處。設店採取。而收其人摠之稅。以貿所採之金。則稅錢合爲一千一百兩零。貿金爲二百五十兩零。每兩價錢四十兩式。都合爲一萬三千八兩內。計除人摠稅一千一百兩。則不足之數。爲八千九百餘兩矣。事當趁今區劃。而自本曹無他推移之道。故敢此仰達。下詢大臣處之。何如。上曰。大臣之意。何如。命善曰。前道臣之意。則不欲使所採之金。散在民間。有此給價貿取之擧。而旣是行不得之政。且其辦出價錢。實爲難繼之道。此後則只捧其稅。更勿貿取而已。貿之價。他無區劃處。以前道臣別備錢。依此數推移以給事。分付。何如。上曰。依爲之。衍祥曰。前日洪忠道御史書啓覆奏時。靑陽縣監李命瑀。以罷職。仰達蒙允。故旋卽出代。而其後有姑待査狀之下敎矣。今則李命瑀旣已勘律被罪。新除授縣監。依前施行。何如。上曰。依爲之。出擧條上曰。他無可奏者乎。今日方値內閣進箋。別無可爲之事。退出。可也。諸臣以次退出。
정조 5년
辛丑三月十五日申時。上御誠正閣。禮房承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。今日親臨受箋。非爲觀美也。意蓋深焉。朝筵屢屢下敎。非獨閣臣等。滿朝諸臣。皆能領會否。有防曰。臨箋下敎。極爲懇惻。臣等愚迷。豈不仰體聖意哉。上曰。予之前後戒飭。不啻屢屢。而終不知止者。實予之苦心至意。近來有始無終。便成風習。不無始勤終怠之慮。故又此下敎矣。仍命讀公事訖。命退。承史以次退出。
정조 5년
徐有防啓曰。明日殿座相値。視事頉稟。傳曰。知道。
정조 5년
傳于金宇鎭曰。向者事。固知其萬萬寒心。追聞事實。轉相錯傳之致云。不參侍臣班。三司特爲敍用。
정조 5년
經筵前望單子入之。知經筵李命植落點。
정조 5년
玉堂前望單子入之。應敎朴天衡。副應敎洪明浩。校理李時秀。副校理柳孟養李謙彬。修撰趙鼎鎭。副修撰洪文泳沈樂洙落點。
정조 5년
傳于金宇鎭曰。坐直承旨入侍。
정조 5년
以副應敎洪明浩。副修撰洪樂洙牌不進罷職傳旨。又傳于曰。只推。更爲牌招。
정조 5년
徐有防。以奎章閣言啓曰。明日親臨本院時。進講冊子單記稟定事。別單啓下矣。冊名別單書入之意。敢啓。答曰。當講近思錄初卷。以此知悉。
정조 5년
趙時偉。以兵曹言啓曰。今三月十七日仁政殿親臨漢學殿講後。親臨奎章新署。歷臨玉署時。禁軍別將當爲侍衛。而別將徐有大時在統營任所。姑未上來。以一番內禁衛將李文爀。兼領擧行之意。敢啓。答曰。知道。
정조 5년
辛丑三月十六日卯時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。直提學入侍。賤臣承命出。與直提學鄭民始。偕入進伏。上曰。明日本閣殿座擧行。何以爲之乎。民始曰。本閣創設屬耳。下吏皆是外各司兼吏。凡百擧行。殆不成樣矣。上曰。進講冊子。自何處待令乎。民始曰。本閣非無冊子。而擧行之節甚生疎。欲以弘文館待令。而經稟後可以擧行矣。上曰。自本閣待令。上曰。明日漢學講先爲開講後。仍詣本閣。將爲受講。日力果無不足之慮耶。民始曰。春晷正長。似無日力不足之慮矣。命退。諸臣以次退出。
정조 5년
行都承旨李𡊠坐。左承旨徐有防坐。右承旨申應顯坐直。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
徐有防啓曰。應敎朴天衡。昨夜承牌來詣。至於待明朝肅謝之意微稟。而今日不爲出肅。謂以副應敎洪明浩連爲召命。作爲情勢。陳疏到院。原疏纔已退却矣。事體所在。誠極未安。從重推考。更卽牌招。何如。傳曰。允。
정조 5년
傳于徐有防曰。雨勢如此。今日殿座。退行明日。
정조 5년
以臺諫有闕政事。取稟。傳于徐有防曰。當日爲之。
정조 5년
申應顯。以吏批言啓曰。判書李衍祥病未來。參判金夏材實錄廳進。小臣獨政未安。何以爲之。敢稟。傳曰。只出緊任。
정조 5년
有政。吏批。判書李衍祥病不來。參判金夏材實錄廳進。參議李敬養進。承旨申應顯進。以沈命德爲司諫。權坪任濟遠爲掌令。宋民戴徐郁修爲持平。尹在醇爲獻納。任希遠鄭益祚爲正言。徐有寧爲同經筵。徐簡修爲古阜郡守。李時秀爲兼中學敎授。權以綱爲副修撰。
정조 5년
以同經筵望筒。傳于鄭志儉曰。前望單子入之。
정조 5년
經筵前望單子入之。同經筵權噵洪樂命落點。
정조 5년
吏曹。知經筵洪樂命權噵。同經筵金熤李命植。
정조 5년
傳于申應顯曰。坐直承旨入侍。
정조 5년
鄭志儉。以兵曹言啓曰。卽接宣傳官廳牒報。則文臣兼宣傳官金履正除授在外。過限未上來云。依法典改差。何如。傳曰。允。
정조 5년
又以兵曹言啓曰。同知中樞府事鄭與曾呈狀內。多年病蟄之中。近添危篤。轉側須人云。西樞雖是閑局。不可一向虛帶。今姑改差。何如。傳曰。允。
정조 5년
行都承旨李𡊠齋宿。左承旨徐有防齋直。右承旨申應顯齋宿。左副承旨趙時偉齋直。右副承旨金宇鎭齋宿。同副承旨鄭志儉齋宿。注書二員未差。假注書李集斗藥院直趙興鎭齋直。事變假注書權埛仕。
정조 5년
徐有防啓曰。皇朝三皇忌辰日望拜禮。前期一日以稟事。曾有先朝受敎矣。今十九日毅宗皇帝忌辰日。親行望拜禮。何以爲之。敢稟。傳曰。謹當躬行矣。
정조 5년
傳于李𡊠曰。玉堂不可不備員。副提學應敎前望單子入之。待下批牌招察任。
정조 5년
副提學應敎前望單子入之。副提學金夏材。應敎朴天衡落點。
정조 5년
備忘記。建閣幾年。閣自閣官自官。規模未立。節目未成。賴諸閣臣勤孜之力。近奉儀度煥然。科條燦如。尋常董務。尙加示嘉之典。矧玆原初設始之勞乎。不可無勩功獎效之擧。向於傳敎。因井田自一邑之喩。有所飭勉。而諸閣臣皆能體認予至意。或夙夜赴公。或裁酌相衷。黼猷予賁飾之化。此雖一院之事。以此誠意。措諸朝事。何事不做。足可三隅反。不勝激感。又若今日之會。一堂昭融。可爲美事。尤合有表識之政。奎章閣一提學金鍾秀。莫曰在外。與聞首尾。撰進文字。書進扁額。二提學兪彦鎬。一剳之效。可敵百事。一直提學鄭民始。經制營規。綱擧目張。二直提學沈念祖。動引故常。坐得宏署。直閣徐鼎修。其言也訥。意多收效。待敎鄭東浚。勞則著而勤亦最。竝內下筒介一部親授。參論豫謨。又登是日之筵。原任直提學徐浩修。別箭竹一百介親授。原任直閣鄭志儉金宇鎭。原任待敎徐龍輔。竝別箭竹五十介親授。惟弓帒惟篙䇢。非文士之物。弓有張弛之義。矢寓勁直之戒。今玆之賜。不在物在意。節文不歸文具。閣臣皆作直臣。是予日夕所顒企也。竝可領會。
정조 5년
兵曹口傳政事。副司果李顯永李羽晉。
정조 5년
徐有防。以弘文館言啓曰。今日親臨本館會講冊子。諸玉堂就議領事以啓事。命下矣。臣等就議于領事。則以爲奎章閣旣以近思錄會講。本館則以心經進講。恐似得宜云。何以爲之。敢稟。傳曰。依此爲之。
정조 5년
又以實錄廳郞廳。以摠裁官意啓曰。本廳郞廳朴天衛李顯永李羽晉。方在違牌坐罷中。依例權付軍職。使之冠帶常仕。何如。傳曰。允。
정조 5년
傳于徐有防曰。連日造朝。明日則勿爲入來事。遣史官傳諭于領議政。
정조 5년
辛丑三月十八日卯時。上御仁政殿。漢學講入侍時。行都承旨李𡊠。左承旨徐有防。右承旨申應顯。左副承旨趙時偉。右副承旨金宇鎭。同副承旨鄭志儉。假注書李集斗趙興鎭。兼春秋趙錫晦。記事官金載瓚。以次侍立。上具袞龍袍。翼善冠陞座。命試官行禮。考官判中樞府事鄭弘淳。戶曹判書鄭尙淳。兵曹參判蔡弘履。參考官吏曹參議李敬養。兵曹參議。李致中。禮曹參議柳義養。工曹參議兪恒柱。以次立殿庭。引儀臚唱諸試官行四拜禮。陞自東西階進伏。上曰。方詣摛文院漢學講。卿等替行考講出榜後。入侍于摛文院。弘淳等曰。敢聞命矣。上命書傳敎曰。臨閣時。經筵及玉堂官。待閣臣行禮。升堂聽講。臨館時。閣臣亦爲隨館官。升堂聽講事。豫爲知悉。上遂乘輿出仁政門。詣摛文院。館臣祗迎于本館門外。閣臣祗迎于本閣門外。
정조 5년
行都承旨李𡊠藥院直。左承旨徐有防坐。右承旨申應顯坐。左副承旨趙時偉坐。右副承旨金宇鎭坐直。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
傳于徐有防曰。一二提學。一直提學入侍。
정조 5년
鄭志儉啓曰。明日次對。兩司長官。當爲進參。大司憲金履素。待開門牌招。何如。傳曰。允。
정조 5년
李𡊠啓曰。今三月二十一日。祿都目政事爲之之意。敢啓。傳曰。知道。
정조 5년
徐有防。以吏曹言啓曰。昨於發遣本曹假郞廳各司入直摘奸時。司譯院訓導金信述。惠民署參奉吳載宜。俱呈入直省記。而擅移執闕。竝依例罷職。何如。傳曰。允。
정조 5년
趙時偉。以兵曹言啓曰。今三月二十日文臣朔試射日次。而內外中日。旣已停止。不得爲之之意。敢啓。傳曰。知道。
정조 5년
又以禁衛營言啓曰。本營前軍色從事官趙鼎鎭。以本職弘文館修撰。罷職矣。今已敍用。仍任從事官。何如。傳曰。允。
정조 5년
辛丑三月十九日卯時。上詣皇壇。望拜禮入侍時。行都承旨李𡊠。左承旨徐有防。右承旨申應顯。左副承旨趙時偉。右副承旨金宇鎭。同副承旨鄭志儉。假注書趙興鎭。記事官徐龍輔金載瓚。以次進伏訖。上具翼蟬冠袞龍袍。由協陽門。詣春塘臺望拜禮所幕次後。具黑圓衫袍。詣版位上。行禮後。還詣幕次。具翼蟬冠袞袍。詣舊摛文院。殿座後。上曰。本閣移設於摠府。則舊摛文院。將有廢棄之慮。守直則雖不爲之。旣有書冊。緊緊封鎖點火等節。依例爲之事。分付。命書傳敎曰。檢書官陞六人。隨窠卽爲調用事。分付。又命書榻敎曰。摛文院吏隷。弘文館吏隷米布題給。書訖。仍乘輿。由建陽門還內。承史侍衛。以次退出。
정조 5년
辛丑三月十九日申時。上御誠正閣。同副承旨入侍時。同副承旨鄭志儉。假注書趙興鎭。記事官徐龍輔鄭東浚。以次進伏訖。上曰。本閣事務。旣無時任與原任之區別。承旨勿以原任自處。凡於閣務。留意修擧。志儉曰。當依聖敎擧行矣。上曰。數日則本閣酬應甚多。政院公事。未及判下。誠可悶矣。仍命賤臣曰。留院公事盡爲入之。賤臣承命出。盡爲入之。命志儉讀奏訖。命書判付。以漢學殿講不通人禁推傳旨。命書傳敎曰。今番分揀。又命書傳敎曰。漢學間三次居首承文院校檢李彦五。依例以右職調用。捧傳旨。書訖。命退。承史以次退出。
정조 5년
傳于申應顯曰。大臣備局堂上引見。
정조 5년
傳于徐有防曰。今日在京行公赴衙時任諸堂郞。一竝爲先從重推考。
정조 5년
傳于趙時偉曰。江華留守徐浩修下直。長弓一張長箭一部。賜給。
정조 5년
傳于徐有防曰。江華留守留待。
정조 5년
備忘記。凡有可以表識之蹟。作圖又作屛。姓名題其中。事實記其尾。是謂之稧屛。稧屛之作久矣。日昨幸院講會。卽千一晠際。況是設院後初有之事。不可無圖。又不可無文。依稧屛故事。卽令畫工。畫出閣會。仍令前大提學徐命膺撰跋。參筵閣臣。各賦近古體中詩一首以進之。屛後列書升堂諸臣姓名。
정조 5년
徐有防。以奎章閣言啓曰。本閣入直。以假官代直事。命下矣。以檢書官代直之意。敢啓。傳曰。知道。草記善爲矣。
정조 5년
又以奎章閣言啓曰。奉謨堂奉審。今月內退行事。命下矣。奉審日子。令日官更爲推擇。則今月二十七日二十八日爲吉云。以何日擧行乎。敢稟。傳曰。以二十七日爲之。
정조 5년
趙時偉。以兵曹言啓曰。今三月二十一日。武臣賓廳講書日次。而內外中日。旣已停止。試講亦爲停止之意。敢啓。傳曰。知道。
정조 5년
趙時偉。以御營廳言啓曰。前軍色從事官朴天衡。旣已敍用。仍爲差下。使之察任。何如。傳曰。允。
정조 5년
趙時偉。以義禁府啓曰。實錄廳郞廳兪任柱。拿囚之意。敢啓。傳曰。捧供以聞。如有時囚。一體捧供。